鱼在藻赋（以潜泳水府形诸雅什为韵）
李夷亮 (Tang)
鸿钧之代兮。动植斯庆。至德旁流兮。潜鱼在泳。忻藻荇之是依。美阴阳之克正。载颁其首。将同宴镐之观。不脱于泉。自乐观濠之性。极浦风霁。澄潭月虚。纤鳞缭绕。聚沫纡徐。或在鲛人之室。或过陵鲤之居。莲花东西。信可游而可息。文竿上下。徒欲钓而求诸。岂不以当在宥之时。处恬然之水。乘灏灏之元气。得生生之至理。大信波及。湛恩草靡。无虑竭泽之灾。自保深泉之美。伊元风之扇物。物无细而不沾。惟广运之铺时。时或与之发潜。